**Ești simfonia mea**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Eu cu destinul nu mai pariez

Și nici nu dau plăcere împrumut,

Caut esenţe-adânc până la miez,

Nu vreau să joc cu dragostea barbut.

Doar lângă tine pot să am un crez

Și nu mă tem de iad, de Belzebut,

Iubirea ta nu pot s-o licitez

Când simt că mă îmbracă și mi-e scut,

Iar dacă azi te idolatrizez

Ori mă scufund cu tine-n absolut,

Ești simfonia mea în fa diez

Și nu o rimă pentru așternut.

- Magia dintre noi independent

De ce-a fost scris s-a-nfiripat suav

Minutul stăruia impacient

Pe chipul lunii palid şi concav,

Chiar Dumnezeu a fost de-atunci clement

Chemând devreme îngerii-n conclav

Să autopsieze-un sentiment

Catalogat de diavol drept morav.

N-a fost aşa, nicicând suficient

N-ai fost captiv în trupul meu firav,

Când nesupus şi când obedient,

Ne-am fost alternativ stăpân şi sclav.

Ioan Grigoraș Liliana Trif